መንግሥትና ተቋራጮች የአገሪቱን ፕሮጀክቶች የመፈጸም ውስንነት አለባቸው – ኮሚሽኑ
መንግሥትና የሥራ ተቋራጮች የአገሪቱን ግዙፍ ፕሮጀክቶች በማቀድ ፣ በማስተዳደርና በማስፈጸም ረገድ  ውስንነት እንዳለባቸው የብሔራዊ ፕላን ኮሚሽን አስታወቀ።ኮሚሽኑ በአገሪቱ እየተካሄዱ ያሉ ትልልቅ ፕሮጀክቶች በሚስተጓጎሉበት ወቅት ከፍተኛ  ኪሣራም እንደሚያስከትሉ ተመልክቷል ።የብሔራዊ ፕላን ኮሚሽን ኮሚሽነር ዶክተር ይናገር ደሴ እንደገለጹት በአገሪቱ  ግዙፍ ፕሮጀክቶች ከተጀመሩ በኋላ በመጓተት ውስብስብ ችግር ውስጥ የሚገቡበት ዋነኛ ምክንያት መንግስትና ተቋራጮች ፕሮጀክቶቹን ከማቀድ ጀምሮ የማስተዳደርና የማስፈፀም አቅማቸው ውስንነት ያለው በመሆኑ ነው  ።የዋና ኦዲተር መሥሪያ ቤት በተከታታይ ያወጣቸው  የአዲት ሪፖርቶች እንደሚያሳዩት በቢሊየኖች የሚቆጠር ገንዘብ የሚፈስባቸው የባቡር፣ የማዳበሪያ፣ የስኳር፣ የመንገድ፣ የመጠጥ ውሃ፣ የዩኒቨርሲቲ ግንባታና የኃይል ማመንጫ ፕሮጀክቶች በታቀደላቸው ጊዜ መጠናቀቅ አልቻሉም፡፡የፕሮጀክቶች ተጓተው በአገር ኢኮኖሚ ላይ ጫናን እንዳይፈጥሩ ለማድረግ  መንግስት ጠበቅ ያለ እርምጃ መውሰድ መጀመር አለበት ያሉት ዶክተር ይናገር ፕሮጀክትና ተቋራጮችን  ለመፈተሸ መንግሥት እያከናወነው ያለው  ክትትል በቂ  አይደለም ብለዋል፡፡በአገሪቱ ከሚከናወኑት ግዙፍ ፕሮጀክቶች መካከል ችግር ያለባቸው እንዳሉ  ሆነው  አበረታች ውጤት እየታየባቸውና በአርአያነት የሚገለፁ ፕሮጀክቶችም እንዳሉ  ዶክተር  ይናገር አያይዘው ገልጸዋል ፡፡የኢትዮጵያ ሥራ አመራር ኢንስቲቲዩት ዋና አማካሪ አቶ ኃይለማርያም ተክለወልድ በበኩላቸው ግዙፍ ፕሮጀክቶች ከእቅድ ዝግጅት ጀምሮ የሰው ኃይል፣ የፋይናንስ፣ የአመራርና የክትትል ሁኔታዎቻቸው በአግባቡ ካልተመራ   ውድቀት ያጋጥማቸዋል ብለዋል ።በአገሪቱ በግንባታ ሂደት ላይ የሚገኙት ግዙፍ ፕሮጀክቶች ካጋጠሟቸው ስህተቶች በመማር በቀጣይ የተሻለ አቅም መፍጠር እንደሚያስፈልግ አቶ ኃይለማሪያም አመልክተዋል ፡፡ኢትዮጵያ  2017 ዓም ዝቅተኛ-መካከለኛ ገቢ ያላት ሀገር ለመሆን በምታደርገው ጥረት ውስጥ ግዙፍ  የልማት ፕሮጀክቶች መሠረታዊ  ጉልህ አስተዋጽኦ ይኖራቸዋል  ተብሎ ይጠበቃል ። 